**Dulovec nádherný** (lat. *Chaenomeles speciosa*) je opadavý ker z rodu dulovec (*Chaenomeles*) z čeľade ružovité (*Rosaceae*). Pôvod druhu je vo Východnej Ázii.

Opis
----

Dulovec nádherný je vyšší bohato rozkonárený a tŕňovitý ker s ostro pílkovitými listami. Mladé konáriky sú holé alebo len málo chlpaté.

Listy sú široko kopijovité, podlhovasté, na báze klinovité až pretiahnuté, na vrchole sú tupo končisté, 4 až 8 cm dlhé, 1,5 až 5 cm široké. Prílistky sú iba na mladých tohoročných výhonkoch, sú okrúhle až šikmo srdcovité, na okraji pílkovité.

Ružovočervené alebo tehlovočervené kvety sú obojpohlavné, krátkostopkaté, 3 až 5 cm v priemere, tvoria bezlisté zväzočky po 2 až 6, rozvíjajú sa súčasne s listami alebo pred nimi (apríl až máj). Korunných lupienkov je päť, kališné zuby sú elipsovité, na okraji celistvookrajové; brvité alebo jemne pílkovité, na vnútornej strane chlpaté. Tyčiniek býva najčastejšie okolo 20 (občas aj 50), nitky sú nerovnako dlhé. Semenník je spodný, zložený z piatich plodolistov; čneliek je päť, na báze sú zrastené.

Plodmi dulovca nádherného sú malvice. Sú guľovité až hruškovité, 3 až 7 cm vysoké, žlté, zlatožlté i žltozelené, aromatické, v surovom stave kyslé. V každom puzdre jadrovníka je okolo 12 semien. Semená sú hnedé, kvapkovité, z bokov mierne stlačené.

Rozšírenie
----------

Pochádza z Číny, vyskytuje sa aj v Tibete a severnom Mjanmarsku. Tradične je pestovaný v Japonsku.

Ekológia
--------

Dulovec nádherný dobre znáša stredne vlhkú, dobre priepustnú pôdu na preslnenom aj polotienistom stanovišti. Dokáže sa prispôsobiť širokému spektru pôdnych podmienok vrátane hliny, ale uprednostňuje dobre odvodnené pôdy. Dobre znáša aj občasné sucho a suchšie pôdy.

Význam a využitie
-----------------

Farmakologické výskumy ukázali, že dulovec nádherný je bioaktívny druh, ktorý má protizápalové, antimikrobiálne, antioxidačné a imunoregulačné vlastnosti. Tieto farmakologické aktivity čiastočne overili opodstatnenosť tradičných aplikácií využívaných v Číne, kde sa dulovec dlhodobo používal na liečbu rôznych chorôb, ako je reumatizmus, cholera, úplavica a syndróm nedostatku vitamínu C.

Dulovec je ozdobný ker predovšetkým svojimi výraznými kvetmi. Vysádza sa často do záhrad, parkov a okolo ciest. Pestuje sa aj niekoľko kultivarov.

Hrozby a choroby
----------------

Významným parazitom, ktorý poškodzuje listy dulovca nádherného je voška jabloňová (*Aphis pomi*). Napadá listy na mladých výhonkoch, ktoré sa následne zrolujú od ich špičiek a zošúveria.

Dulovec je náchylný na plesňové škvrny na listoch (najmä v rokoch s intenzívnymi jarnými dažďami), ktoré môžu spôsobiť rozsiahlu defoliáciu. V niektorých oblastiach môžu byť problémom aj spála a chrastavitosť.

Chloróza (žltnutie listov) sa vyskytuje v pôdach s vysokým pH. Kvetné puky sú náchylné na značné poškodenie skorými jarnými mrazmi.

Galéria
-------

* Dulovec nádherný; mladý výhonok s listami a prílistkami (máj) Dulovec nádherný; mladý výhonok s listami a prílistkami (máj)
* Dulovec nádherný; pučiace kvety (apríl) Dulovec nádherný; pučiace kvety (apríl)
* Dulovec nádherný; pučiace kvety (apríl) Dulovec nádherný; pučiace kvety (apríl)
* Dulovec nádherný; vetvička a zrelý plod (október) Dulovec nádherný; vetvička a zrelý plod (október)
* Dulovec nádherný; zrelý plod (október) Dulovec nádherný; zrelý plod (október)
* Dulovec nádherný; prezretý plod (november) Dulovec nádherný; prezretý plod (november)
* Dulovec nádherný; plod a semená v mierke Dulovec nádherný; plod a semená v mierke
* Dulovec nádherný; výhonok listov na konári (apríl) Dulovec nádherný; výhonok listov na konári (apríl)
* Dulovec nádherný; vošky na mladom výhonku (júl) Dulovec nádherný; vošky na mladom výhonku (júl)

Referencie
----------

1. 1 2 3  V. Větvička, V. Matoušová. *Stromy a kry*. Bratislava : Príroda, 1992.
2. 1 2 3 4 5 6  Lýdia Bertová a kolektív. *Flóra Slovenska IV/3* [online]. Veda, vydavateľstvo Slovenskej akadémie vied, Bratislava, 1992, [cit. 2022-04-21]. Dostupné online.
3. ↑   *Chaenomeles speciosa (Sweet) Nakai* [online]. POWO - Plants of the World Online, Kew, [cit. 2022-12-30]. Dostupné online. (anglicky)
4. 1 2  Lubomír Rak. *CHAENOMELES SPECIOSA (Sweet) Nakai – kdoulovec ozdobný / dulovec* [online]. BOTANY.CZ, 2007-07-05, [cit. 2022-04-22]. Dostupné online. (česky)
5. 1 2 3   *Chaenomeles speciosa* [online]. Missouri Botanical Garden; 4344 Shaw Blvd. St. Louis, MO 63110, [cit. 2022-04-22]. Dostupné online. (anglicky)
6. ↑   *Chaenomeles speciosa: A review of chemistry and pharmacology* [online]. National Library of Medicine; 8600 Rockville Pike Bethesda, MD 20894, 2013-11-01, [cit. 2022-04-22]. Dostupné online. (anglicky)
7. ↑   *Aphis pomi* [online]. iNaturalist; A joint initiative by the California Academy of Sciences and the National Geographic Society, [cit. 2022-04-22]. Dostupné online. (anglicky)
8. ↑  W.N. Ellis. *Aphis pomi, green apple aphid* [online]. Plant Parasites of Europe, Amsterdam, The Netherlands, [cit. 2022-04-22]. Dostupné online. (anglicky)

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Dulovec nádherný**
* Spolupracuj na Wikidruhoch Wikidruhy ponúkajú informácie na tému **Dulovec nádherný**